En vagt er blevet meldt til politiet, efter han forsøgte at afbryde en uvarslet demonstration

Det skulle egentlig have været en fredelig demonstration, da en gruppe veganere den 17. maj afholdte en såkaldt 'interuption' omkring dyrevelfærd i Føtex Food på Guldsmedgade i Aarhus. Sådan forklarer en af demonstranterne det i hvert fald selv overfor Ekstra Bladet.

Men det endte helt anderledes for de fremmødte demonstranter fra organisationen Direct Action Everywhere.

Uden tilladelse fra politiet gik gruppen ind og placerede sig foran slagterafdelingen, hvorfra de holdt taler om dyrevelfærd. Gruppen blev dog hurtigt afbrudt af stedets to vagter, der forsøgte at få demonstranterne gennet ud af butikken.

Ekstra Bladet har været i kontakt med flere af de tilstedeværende, der beskriver episoden som meget voldsom.

- Hende, der står ved siden af mig, bliver skubbet af vagten, så jeg siger til ham, at han ikke må røre os. Vi skal nok gå ud. Men han bliver ved med at skubbe, så jeg stiller mig ind foran ham for at afskærme ham, fortæller deltageren Kim, som ikke ønsker sit efternavn frem.

-Jeg ville vende mig om, og fortælle vagten, at det er fuldstændig forrykt, det som han har gang i, men jeg får en albue op i halsen og et nakkegreb, og så bliver jeg simpelthen rykket rundt på gulvet. Det er kvælningsteknik, forklarer Kim.

- Jeg ryger ned på maven, og han tager armen rundt om min hage, rykker mit hoved bagover og sætter et knæ i min ryg, siger Kim, der herefter bliver ført ud af butikken.

Artiklen fortsætter under billedet.

Sådan så Kims hals ud efter sammenstødet med vagten. Privatfoto

Meldt til politiet

Oplevelsen har rystet Kim så meget, at han har anmeldt G4S-vagten til politiet.

- Det er jo fuldstændig galt, det her. Jeg føler mig ikke rigtig tryg, min krop er i alarmberedskab.

Føtex' regionschef Søren Svenstrup har sendt følgende kommentar til episoden på en mail til Ekstra Bladet:

'Vi er vant til lidt af hvert i vores butikker, og vi tager meget af det med et smil. Men i dette tilfælde, hvor vi bliver brugt som scene til en happening, som går ud over andre kunder, er vi naturligvis lidt ærgerlige over det. Vi har selvfølgelig en løbende dialog med G4S, hvordan deres vagter håndterer svære situationer bedst muligt, således også den konkrete, og betingelserne er ikke altid lige nemme, hvilket optagelserne også viser.'

Derudover har Føtex ikke flere kommentarer til den pågældende situation.

Ovenpå på oplevelsen er Kim sikker på, at han ikke vil deltage i flere af sådan nogle happenings.

Østjyllands Politi bekræfter, at man har modtaget Kims anmeldelse, og at sagen nu er i gang med at blive efterforsket.

På baggrund af efterforskningen vil politiet finde ud af, om der er grundlag for at rejse sigtelse.

Vagtfirmaet G4S er ikke vendt tilbage på Ekstra Bladets henvendelse inden artiklens deadline.

Veganske aktivister går ofte til stregen og lidt over, som her i Paris, hvor aktivistgruppen 269 life france afholder en domenstartion. Video: Ruptly